Vrou se kraamnagmerrie in staatshospitaal | Maroela Media
Vrou se kraamnagmerrie in staatshospitaal
'n Vrou van Odendaalsrus in die Vrystaat het vir minstens drie dae in 'n staatshospitaal in kraam gelê omdat daar nie 'n narkotiseur beskikbaar was om 'n keisersnee te doen nie.
Vivienne Clark is Maandag deur haar huisdokter na die Thusanong-hospitaal verwys nadat sy in kraam gegaan het. Clark moes glo om mediese redes 'n keisersnee kry omdat 'n normale geboorte nie veilig vir haar of die baba sou wees nie.
"Tydens 'n ondersoek deur die hospitaalpersoneel het hulle my op 'n tafel laat lê en heeltemal ontbloot voor mans- en vrouepersoneel. Geen doek of laken is oor my gegooi nie. My menswaardigheid tel niks," het Clark gesê.
Clark is in die hospitaal opgeneem, maar is meegedeel dat die hospitaal nie 'n narkotiseur het nie en dat hulle daarom niks vir haar kon doen nie. Die familie het glo haar huisdokter gekontak om te vra of hy kan help, maar hy het gesê dat private dokters nie in die hospitaal toegelaat word nie.
Vivienne en Michael Clark se pasgebore babadogtertjie. Foto: Verskaf
Volgens Clark was haar bloeddruk met tye baie hoog, haar hartklop onreëlmatig en het sy deurentyd hoofpyn gehad. "Ek was so moeg en my lyf was baie seer. Ek was baie bekommerd oor my en my baba se lewe. As ek gevra het vir hoofpynpille, het hulle my net Panado gegee sonder dat ek ontbyt gehad het."
'n Narkotiseur is uiteindelik Donderdag na die hospitaal gestuur en Clarke en haar man, Michael, se babadogtertjie is sonder komplikasies gebore.
Johann Hattingh, AfriForum se provinsiale koördineerder van die Wes-Vrystaat, het sy skok oor die voorval uitgespreek en gesê die afwesigheid van 'n narkotiseur hou 'n daadwerklike gevaar vir alle pasiënte in. "Die hospitaal kan nie enige noodgevalle hanteer of noodoperasies uitvoer nie. Dit is kommerwekkend om te dink dat daar hospitale in plattelandse gemeenskappe is wat sonder hierdie noodsaaklike diens moet klaarkom," het hy gesê.
Die hospitaal kon nie onmiddellik vir kommentaar bereik word nie.
Liewe hemel!! Vat hulle cleaners toe!!
Baie bly Mamma en baba is gesond.
en as die ma en baba of enige van hulle twee iets oorgekom het? Dan het die hospitaal ook maar seker net skouers opgetrek? Dis skokkend!!!
n Hospitaal sonder n narkotuseur is soos n skip sonder n kaptein. Hierdie staatshospitaal Moet Onmiddellik gesluit word. Wie is die superindent van hierdie Hospitaal?
Sune de meyer
Ek het Januarie geboorte gegee aan ons pragtige seuntjie. Alles het goed verloop maar in my lewe sal ek nooit weer by Bongani hospitaal gaan nie. Daar was heelwat vrouens wat saam met my gele het almal met drips behalwe vir myself. Ek was van die oggend half tien tot die aand elfuur in kraam gewees waar ek moes loop en warm bad om die kraam aan te help. My verloofde en familie mag net met besoek tye by my wees, wat beteken het dat ek in die gange buite die saal moes wees vir ondersteuning. Ek was by Medi… Lees meer »